CELEX: 32016D1818
Language: sk
Date: 2016-10-10 00:00:00
Title: Vykonávacie rozhodnutie Rady (EÚ) 2016/1818 z 10. októbra 2016, ktorým sa mení vykonávacie rozhodnutie 2014/170/EÚ s cieľom vypustiť Guinejskú republiku zo zoznamu nespolupracujúcich tretích krajín v boji proti nezákonnému, nenahlásenému a neregulovanému rybolovu

14.10.2016   
            
            
               SK
            
            
               Úradný vestník Európskej únie
            
            
               L 278/46
            
         VYKONÁVACIE ROZHODNUTIE RADY (EÚ) 2016/1818
   z 10. októbra 2016,
   ktorým sa mení vykonávacie rozhodnutie 2014/170/EÚ s cieľom vypustiť Guinejskú republiku zo zoznamu nespolupracujúcich tretích krajín v boji proti nezákonnému, nenahlásenému a neregulovanému rybolovu
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (1), a najmä na jeho článok 34 ods. 1,
   so zreteľom na návrh Európskej komisie,
   keďže:
   
               (1)
            
            
               Nariadením (ES) č. 1005/2008 sa zriaďuje systém Únie na zabraňovanie nezákonnému, nenahlásenému a neregulovanému (NNN) rybolovu, na odrádzanie od neho a jeho odstránenie.
            
         
               (2)
            
            
               V kapitole VI nariadenia (ES) č. 1005/2008 sa stanovuje postup na identifikáciu nespolupracujúcich tretích krajín v boji proti NNN rybolovu a vytvorenie zoznamu takýchto nespolupracujúcich tretích krajín.
            
         
               (3)
            
            
               Komisia na základe svojho rozhodnutia z 15. novembra 2012 (2) uviedla aj informácie týkajúce sa základných skutočností a úvah, z ktorých vychádza takáto možná identifikácia a oznámila ôsmim tretím krajinám vrátane Guinejskej republiky (ďalej len „Guinea“), že by mohli byť identifikované ako tretie krajiny, ktoré považuje za nespolupracujúce tretie krajiny.
            
         
               (4)
            
            
               Vykonávacím rozhodnutím z 26. novembra 2013 (3) Komisia identifikovala Guineu ako nespolupracujúcu tretiu krajinu v boji proti NNN rybolovu. V uvedenom rozhodnutí Komisia uviedla dôvody, na základe ktorých sa domnieva, že Guinea si neplnila povinnosti, ktoré jej ako vlajkovému, prístavnému, pobrežnému alebo trhovému štátu vyplývajú z medzinárodného práva a na základe ktorých musí prijať opatrenia na zabraňovanie NNN rybolovu, odrádzanie od neho a jeho odstraňovanie.
            
         
               (5)
            
            
               Vykonávacím rozhodnutím 2014/170/EÚ (4) Rada schválila zoznam nespolupracujúcich tretích krajín, ktorý zahŕňal Guineu.
            
         
               (6)
            
            
               Po zaradení Guiney do uvedeného zoznamu sa Guinea snažila napraviť situáciu, na základe ktorej bola zaradená do zoznamu, a prijať konkrétne opatrenia na umožnenie nápravy zistených nedostatkov.
            
         
               (7)
            
            
               Na základe informácií, ktoré Komisia získala, sa zdá, že Guinea si splnila svoje povinnosti vyplývajúce z medzinárodného práva a prijala primeraný právny rámec na boj proti NNN rybolovu. Vytvorila odrádzajúci systém sankcií. Zaviedla aj primeraný a efektívny systém monitorovania, kontroly a inšpekcií rozvinutím národného inšpekčného plánu, zavedením vzdušného dozoru a vybavením svojho strediska monitorovania rybolovu plne funkčným systémom monitorovania plavidiel. Guinea takisto preskúmala svoje registračné a licenčné systémy a zaviedla technické, ochranné a riadiace opatrenia s cieľom zabezpečiť primeranú rovnováhu medzi vydávanými licenciami na rybolov, dostupnými zdrojmi a svojimi kapacitami na kontrolu a presadzovanie. Guinea okrem toho prehodnotila svoju účasť v rámci regionálnych organizácií pre riadenie rybárstva (RFMO), zlepšila plnenie svojich medzinárodných záväzkov vyplývajúcich z odporúčaní a uznesení uvedených organizácií a prijala vhodné opatrenia proti guinejským plavidlám vykonávajúcim NNN rybolov v zoznamoch plavidiel vykonávajúcich NNN rybolov zostavených organizáciami RFMO.
            
         
               (8)
            
            
               Zdá sa, že na základe prijatých opatrení už neplatí, že Guinea nezabezpečuje plnenie svojich povinností, ktoré jej vyplývajú z medzinárodného práva, najmä vzhľadom na články 61, 62, 94, 117 a 118 Dohovoru Organizácie Spojených národov o morskom práve a článkov 18, 19 a 20 Dohody Organizácie Spojených národov o populáciách rýb.
            
         
               (9)
            
            
               Preto možno dospieť k záveru, že došlo k náprave situácie, na základe ktorej bola Guinea zaradená do zoznamu, a že Guinea prijala konkrétne opatrenia, ktorými možno dosiahnuť trvalé zlepšenie situácie.
            
         
               (10)
            
            
               V dôsledku toho by sa vykonávacie rozhodnutie 2014/170/EÚ malo zmeniť, aby sa Guinea vypustila zo zoznamu nespolupracujúcich tretích krajín v boji proti NNN rybolovu.
            
         
               (11)
            
            
               Toto rozhodnutie prijaté Radou nevylučuje akékoľvek následné kroky, ktoré sa môžu v Únii prijať v súlade s nariadením (ES) č. 1005/2008 v prípade, že skutkové okolnosti preukážu, že Guinea si neplnila povinnosti, ktoré jej ako vlajkovému prístavnému, pobrežnému alebo trhovému štátu vyplývajú z medzinárodného práva a na základe ktorých musí prijať opatrenia na zabraňovanie NNN rybolovu, odrádzanie od neho a jeho odstraňovanie.
            
         
               (12)
            
            
               Vzhľadom na nepriaznivé dôsledky, ktoré spôsobilo zaradenie do zoznamu nespolupracujúcich tretích krajín, je vhodné, aby vyradenie Guiney z uvedeného zoznamu malo okamžitý účinok,
            
         PRIJALA TOTO ROZHODNUTIE:
   Článok 1
   Guinea sa vypúšťa z prílohy k vykonávaciemu rozhodnutiu 2014/170/EÚ.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Luxemburgu 10. októbra 2016
      
         
            Za Radu
         
         
            predsedníčka
         
         G. MATEČNÁ
      
   
   
      (1)  Ú. v. EÚ L 286, 29.10.2008, s. 1.
   
      (2)  Rozhodnutie Komisie z 15. novembra 2012 o informovaní tretích krajín, ktoré Komisia považuje za krajiny, ktoré by mohli byť prípadne identifikované ako nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ C 354, 17.11.2012, s. 1).
   
      (3)  Vykonávacie rozhodnutie Komisie z 26. novembra 2013 o identifikácii tretích krajín, ktoré Komisia považuje za nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ C 346, 27.11.2013, s. 2).
   
      (4)  Vykonávacie rozhodnutie Rady 2014/170/EÚ z 24. marca 2014, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu v súlade s nariadením (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ L 91, 27.3.2014, s. 43).